Broj: 711-I-33-M-129-20/21-02-17

Zagreb, 29. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Branka Bačića, zastupnika u Hrvatskom saboru,** za davanjem mišljenja Povjerenstva, na 109. sjednici, održanoj 29. prosinca 2020.g., daje sljedeće

**MIŠLJENJE**

**I. Sukladno odredbama ZSSI-a, nema zapreke da trgovačko društvo Blato 1902 d.d., u kojem supruga dužnosnika Branka Bačića, zastupnika u Hrvatskom saboru, ima 10% dionica, koristi sredstva potpore osigurana od Ministarstva regionalnog razvoja i fondova Europske unije za očuvanje radnih mjesta poslodavaca koji obavljaju djelatnost na otocima.**

**II. Dužnosnik Branko Bačič dužan je iznos primljene potpore iz točke I. ove izreke navesti u izvješću o imovinskom stanju istekom godine u kojoj je dodijeljena trgovačkom društvu, u dijelu izvješća „Subvencije, donacije, poticaji“.**

Obrazloženje

Zahtjev za davanjem mišljenja Povjerenstva podnio je dužnosnik Branko Bačić, zastupnik u Hrvatskom saboru. Zahtjev je zaprimljen u knjigama ulazne pošte dana 23. prosinca 2020.g., pod poslovnim brojem 711-U-4664-M-129/20-01-3 te je povodom istog otvoren predmet broj M-129/20.

Uvidom u Registar dužnosnika utvrđeno je da je Branko Bačić obnašao dužnost zastupnika u Hrvatskom saboru u mandatima 2011. – 2015., 2015. – 2016. te 2016. – 2020. te da obnaša navedenu dužnost i u aktualnom sazivu Hrvatskog sabora od 22. srpnja 2020.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona te je stoga dužnosnik Branko Bačić povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je njegova supruga vlasnica 10% dionica u trgovačkom društvu Blato 1902 d.d. te da su ukupno 173 osobe vlasnici dionica u istom društvu. Dužnosnik nadalje navodi da njegova supruga nikada nije bila zaposlena u trgovačkom društvu Blato 1902 d.d. te da je podatak da je ona imateljica dionica naveo u izvješću o imovinskom stanje koje je podnio Povjerenstvu.

Također iznosi da je isto trgovačko društvo podnijelo zahtjev za dodjelu potpore za očuvanje radnih mjesta na Javni poziv Ministarstva regionalnog razvoja i fondova Europske unije, koji je objavljen 12. studenoga 2020., sukladno čl. 37. Zakona o otocima, odredbama Uredbe o uvjetima, kriterijima i načinu ostvarivanja državnih potpora male vrijednosti otočnim poslodavcima za očuvanje radnih mjesta te Uredbe Komisije EU br. 1407/2013 od 18. prosinca 2013. Ističe da se postupak potpore male vrijednosti otočnim poslodavcima provodi već dugi niz godina, odnosno od 2006. te da podnositelji zahtjeva, sukladno Javnim pozivom, mogu ostvariti potporu ako su radi o poslodavcima koji registriranu djelatnost obavljaju na otocima, a djelatnosti su važne za gospodarski razvoj otoka, da zaposlenici koje zapošljavaju imaju prebivalište na otocima te da kod istog podnositelja zahtjeva rade najmanje dvanaest mjeseci bez prekida do trenutka podnošenja zahtjeva, da je udio vlasništva Republike Hrvatske, jedinice lokalne ili područne (regionalne) samouprave manji od 50% udjela u vlasništva podnositelj zahtjeva kao i da nisu financijske institucije (banke, osiguravajuća društva, štedno - kreditne zadruge).

U zahtjevu za mišljenje se navodi da trgovačko društva Blato 1902 d.d. ispunjava sve uvjete iz Javnog poziva te da je razvidno kako potpora ne bi ni bila dodijeljena kada propisani uvjeti ne bi bili ispunjeni, pri čemu se naglašava da će potpora za očuvanje radnih mjesta biti dodijeljena svim poslodavcima koji ispunjavaju uvjete iz Javnog poziva.

Dužnosnik traži mišljenje Povjerenstva bi li korištenje navedene potpore koje osigurava Ministarstvo regionalnog razvoja i fondova Europske unije predstavljalo potencijalni sukob interesa u smislu ZSSI-a, obzirom da obnaša dužnost zastupnika u Hrvatskom saboru.

Uvidom na internetsku stranicu Ministarstva regionalnog razvoja i fondova Europske utvrđeno je da je dana 12. studenoga 2020. objavljen Javni poziv za dodjelu potpora male vrijednosti u 2020. godini otočnim poslodavcima za očuvanje radnih mjesta. U tekstu Javnog poziva utvrđuje se da do stupanja na snagu pravilnika iz članka 37. u Zakon o otocima („Narodne novine“, broj 116/18. i 73/20.), sukladno odredbi članka 50. istog Zakona, ostaje na snazi Uredba o uvjetima, kriterijima, visini i načinu ostvarivanja prava dodjele državnih potpora male vrijednosti otočnim poslodavcima za očuvanje radnih mjesta („Narodne novine“, broj 77/06. i 66/07.), osim u dijelu koji nije u suglasju s zakonskim odredbama kao i da se dodjelu potpore prijenjuje i Uredba Komisije (EU) br. 1407/2013. od 18. prosinca 2013..

Istim se Javnim pozivom utvrđuju uvjeti i kriteriji za ostvarivanje potpore, koji odgovaraju uvjetima koje je u svom zahtjevu za mišjenje naveo dužnosnik. Navodi se da je Ministarstvo regionalnoga razvoja i fondova Europske unije davatelj potpore, određeni su ukupni iznosi potpore poslodavcima po pojedinim djelatnostima, namjena korištenja potpore, dokumentacija koje se prilaže uz zahtjev za potporu te sadržaj obrasca zahtjeva. Također se utvrđuje da zahtjeve razmatra i ocjenjuje Povjerenstvo za ostvarivanje prava na potpore male vrijednosti otočnim poslodavcima za očuvanje radnih mjesta te da odluku o pravu na dodjelu potpore male vrijednosti otočnim poslodavcima za očuvanje radnih mjesta na temelju prijedloga tog Povjerenstva, donosi ministrica regionalnoga razvoja i fondova Europske unije.

U Javnom se pozivu navodi da ukoliko ukupni iznos potpora male vrijednosti koje predloži Povjerenstvo po prihvatljivim zahtjevima bude veći od ukupno raspoloživog iznosa sredstava osiguranih u Državnom proračunu ta 2020., ministrica ima pravo predložene iznose proporcionalno smanjiti u skladu s raspoloživim iznosima.

Člankom 10. stavcima 1. i 2. Uredbe o uvjetima, kriterijima, visini i načinu ostvarivanja prava dodjele državnih potpora male vrijednosti otočnim poslodavcima za očuvanje radnih mjesta propisano je da radi ostvarivanja prava na potpore i dodjelu potpora korisnicima potpora Ministarsvo refionalnog razvoja i fondova Europske unije osniva Povjerenstvo za ostvarivanje prava na potpore male vrijednosti otočnim poslodavcima za očuvanje radnih mjesta, koje imenuje ministar nadležan za otoke. Povjerenstvo se sastoji od 5 članova koje čine dva predstavnika davatelja potpora odnosno Ministarstva regionalnog razvoja i fondova Europske unije te po jedan predstavnik Ministarstva nadležnog za gospodarstvo, Ministarstva financija i Hrvatskog zavoda za zapošljavanje.

Uvidom u izvješće o imovinskom stanje koje je dužnosnik Branko Bačić podnio Povjerenstvu povodom stupanja na dužnost utvrđeno je da je dužnosnik naveo podatak da je njegova supruga vlasnica 1990 dionica trgovačkog društva Blato 1902 d.d. nominalne pojedinačne vrijednosti od 300,00 kn.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini, kao i obveza dužnosnika da, ako je tijekom obnašanja javne dužnosti došlo do bitne promjene glede imovinskog stanja, o tome podnesu izvješće Povjerenstvu istekom godine u kojoj je promjena nastupila.

Prema članku 8. stavku 7. podatci o imovini obuhvaćaju i podatke o poslovnim udjelima i dionicama u trgovačkim društvima.

Na temelju članka 8. stavka 9. ZSSI-a, dužnosnici ispunjavaju i podnose izvješća o imovinskom stanju u obrascu koji utvrđuje Povjerenstvo.

Povjerenstvo je na temelju zakonske ovlasti iz članka 8. stavka 9. ZSSI-a odlukom koju je donijelo na 79. sjednici održanoj 31. prosinca 2014.g utvrdilo sadržaj obrazac izvješća o imovinskom stanju dužnosnika u kojem je predviđena rubrika „Subvencije, donacije, poticaji“.

Odluka je objavljena u „Narodnim novinama“ broj 4/15. te je obrazac Izvješća prilog navedene Odluke i čini njen sastavni dio.

U konkretnome slučaju trgovačko društvo Blato 1902 d.d., u kojem supruga dužnosnika Branka Bačića ima vlasništvo nad 10% dionica, namjerava koristiti sredstva potpore za očuvanje radnih mjesta poslodavaca koji obavljaju djelatnost na otocima. Navedeno trgovačko društvo može se slijedom iznesene okolnosti vlasništva nad dionicama smatrati s dužnosnikom interesno povezanom pravnom osobom, u odnosu na koju dužnosnik u obnašanju javne dužnosti ne bi mogao postupati nepristrano.

Nadalje, uvjeti i kriteriji za dodjelu sredstava propisani su Uredbom o uvjetima, kriterijima, visini i načinu ostvarivanja prava dodjele državnih potpora male vrijednosti otočnim poslodavcima za očuvanje radnih mjesta, a ista su osigurana od strane Ministarstva regionalnog razvoja i fondova Europske unije. Ispunjavanje uvjeta podnositelja zahtjeva ocjenjuje posebno imenovano povjerenstvo čiji su članovi predstavnici više ministarstava, a konačnu odluku o dodjeli potpore donosi ministrica regionalnoga razvoja i fondova Europske unije, pri čemu iz Uredbe ne proizlazi da bi sredstava dala samo najviše rangiranim podnositeljima, već svima koji ispunjavaju uvjete iz objavljenog Javnog poziva, a ukoliko predviđena sredstva ne bi bila dostatna za sve podnositelje koji ispunjavaju uvjete, ista mogu biti proporcionalno smanjena.

Trgovačko društvo u vlasništvu člana obitelji dužnosnika u sljedećim okolnostima ima pravo na isplatu sredstava potpore pod jednakim uvjetima kao i sva druga trgovačka društva te ne smije biti stavljeno u nepovoljniji položaj samo zbog razloga što je osoba koja je član obitelji dužnosnika vlasnik dionica u istom društvu.

Obzirom da dužnosnik povodom obnašanja dužnosti zastupnika u Hrvatskom saboru ne sudjeluje u odlučivanju o dodjeli sredstava potpore, niti na bilo koji način ne utječe na njihovu dodjelu, a sredstva će biti dodijeljena svim podnositeljima koji podnesu takav zahtjev prema unaprijed propisanim kriterijima, ističe se da sukladno odredbama ZSSI-a nema zapreke da trgovačko društvo Blato 1902 d.d. primi potporu za očuvanje radnih mjesta po Javnom pozivu Ministarstva regionalnog razvoja i fondova Europske unije od 12. studenoga 2020.

Nadalje, dužnosnik je, sukladno članku 8. stavku 2. ZSSI-a, istekom godine u kojoj su sredstva potpore dodijeljena, dužan navesti taj podatak u izvješću u imovinskom stanju koje se podnosi povodom bitne promjene u rubrici u koju se upisuju podatci o primitku državnih potpora, odnosno u rubriku „Subvencije, donacije, poticaji“. U slučaju potrebe za eventualnim dodatnim pojašnjenjima vezanim za dodjelu navedene potpore (kome se dodjeljuje), dužnosnik ista može navesti u rubrici „Napomena“ na kraju izvješća o imovinskom stanju. S obzirom da se tekst unesen u rubrici „Napomena“ objavljuje u cijelosti, ukazuje se dužnosniku da u navedenoj rubrici ne navodi osobne podatke.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Branko Bačić, elektroničkom dostavom
2. Objava na internetskoj stranici Povjerenstva
3. Pismohrana